DECIZIA COMISIEI
din 26 iunie 2009
de modificare a Deciziei 2006/415/CE privind anumite măsuri de protecție referitoare la gripa aviară înalt patogenă de subtip H5N1 la păsările de curte din Comunitate
[notificată cu numărul C(2009) 4994]
(Text cu relevanță pentru SEE)
(2009/495/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3), în special articolul 63 alineatul (3),
întrucât:
(1)
Directiva 2005/94/CE stabilește anumite măsuri preventive referitoare la supravegherea și depistarea precoce a gripei aviare și la măsurile minime de control care trebuie aplicate în cazul apariției unui focar de gripă aviară la păsările de curte sau la alte păsări ținute în captivitate. Ea prevede stabilirea de norme detaliate pe care situația epidemiologică le impune în scopul suplimentării măsurilor minime de control prevăzute în directiva respectivă.
(2)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate (4) prevede aplicarea anumitor măsuri de protecție pentru a preveni răspândirea bolii, inclusiv stabilirea unor zone A și B ca urmare a suspectării sau confirmării unui focar de gripă aviară. Zonele respective sunt enumerate în anexa la Decizia 2006/415/CE. Anexa respectivă, astfel cum a fost modificată prin Decizia 2008/812/CE a Comisiei (5), include părți din Germania și Polonia. Decizia 2006/415/CE expiră la data de 30 iunie 2009.
(3)
Întrucât există un risc permanent de apariție în Comunitate a unor focare de gripă aviară înalt patogenă de subtip H5N1, măsurile prevăzute de Decizia 2006/415/CE ar trebui menținute pentru a fi utilizate acolo unde se depistează virusul la păsările de curte, suplimentând astfel măsurile prevăzute de Directiva 2005/94/CE.
(4)
Având în vedere situația epidemiologică actuală din Comunitate cu privire la gripa aviară, este necesar să se extindă perioada de aplicare a Deciziei 2006/415/CE până la data de 31 decembrie 2010.
(5)
Germania și Polonia au informat Comisia că, datorită situației favorabile în ceea ce privește prezența bolii pe teritoriul lor, ele nu mai aplică măsurile de protecție instituite ca urmare a apariției focarelor de gripă aviară înalt patogenă de subtip H5N1. În consecință, măsurile stabilite în conformitate cu Decizia 2006/415/CE pentru zonele A și B din respectivele state membre ar trebui să nu se mai aplice, iar zonele respective ar trebui eliminate din anexa la decizia respectivă.
(6)
Prin urmare, Decizia 2006/415/CE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/415/CE se modifică după cum urmează:
1.
la articolul 12, data de „30 iunie 2009” se înlocuiește cu „31 decembrie 2010”;
2.
în părțile A și B din anexă, mențiunile privind Germania și Polonia se elimină.
Articolul 2
Prezenta decizie se aplică de la 1 iulie 2009.
Articolul 3
Prezenta decizie se adresează statelor membre.
Adoptată la Bruxelles, 26 iunie 2009.